หนุนเขตเศรษฐกิจใต้  สยบปัญหาชายแดน
เผยเอกชนลงทุนคึกเขตเศรษฐกิจพิเศษชายแดนภาคใต้ปีหน้าเชื่อมโอกาสมาเลเซีย
1 พ.ย. 2558

เผยเอกชนลงทุนคึกเขตเศรษฐกิจพิเศษชายแดนภาคใต้ปีหน้าเชื่อมโอกาสมาเลเซีย
นายศรัณย์ วังสัตตบงกช ประธานหอการค้าจังหวัดนราธิวาส  เปิดเผยว่า  เขตเศรษฐกิจพิเศษ 3  จังหวัดชายแดนภาคใต้ ที่ จ.นราธิวาส จะเริ่มในปี 2559 ซึ่งขณะนี้ทางหอการค้าจังหวัดและ จ.นราธิวาส ได้เตรียมความพร้อมหมดแล้ว
ทั้งนี้ มีโครงการสำคัญ เช่น เขตอุตสาหกรรม อ.ยี่งอ จ.นราธิวาส 2,000 ไร่ ที่มีนักลงทุนสั่งจองแล้ว จำนวน 700 ไร่ ประมาณ  7-8  บริษัท ทั้งอุตสาหกรรมแปรรูปยางพารา บริษัทผลิตไฟฟ้าชีวมวล  และบริษัทแปรรูปปาล์มน้ำมัน  
นอกจากนี้ ยังมีโครงการเมืองชายแดน อ.สุไหงโก-ลก อ.แว้ง และ อ.ตากใบ จ.นราธิวาส เพื่อทำให้เป็นเมืองการค้า โดยเฉพาะสุไหงโก-ลกที่จะเชื่อมกับรัฐกลันตัน ประเทศมาเลเซีย ที่มีประชากรกว่า 2 ล้านคน โดยเตรียมปรับปรุงเส้นทางรถไฟ สุไหงโก-ลก-ปาเซมัส รัฐกลันตัน ที่ฝั่งไทยได้หยุดวิ่งไปแล้วประมาณ 20 ปี  
นายศรัณย์ กล่าวว่า โครงการเขตเศรษฐกิจพิเศษในจังหวัดชายแดนภาคใต้ จะช่วยให้เกิดการจ้างแรงงานในพื้นที่ให้เกิดขึ้นเป็นจำนวนมาก จะได้ไม่ต้องหลั่งไหลทำงานนอกประเทศ และปัญหาที่เกิดเกี่ยวกับความไม่สงบก็จะดีขึ้น ซึ่งทุกวันนี้เหตุการณ์ความรุนแรงได้ลดลงต่อเนื่่อง